จับตาถกแก้บาทแข็ง
จับตา กนง. ผนึก ธปท. หารือคลังและเอกชน หาทางแก้ไขปัญหาเงินบาทแข็งค่า
13 พ.ค. 2556

จับตา กนง. ผนึก ธปท. หารือคลังและเอกชน หาทางแก้ไขปัญหาเงินบาทแข็งค่า 
วันนี้ คณะกรรมการนโยบายการเงิน (กนง.) ผู้บริหารของธนาคารแห่งประเทศไทย (ธปท.) และเอกชน 3 สถาบัน คือ สภาอุตสาหกรรมแห่งประเทศไทย สภาหอการค้าแห่งประเทศไทย และสมาคมธนาคารไทย จะหารือร่วมกับนายกิตติรัตน์ ณ ระนอง รองนายกรัฐมนตรีและ รมว.คลัง เพื่อหาแนวทางแก้ไขปัญหาเงินบาทแข็งค่าเร็วเกินไป
นายประสาร ไตรรัตน์วรกุล ผู้ว่าการ ธปท. กล่าวว่า ธปท.เตรียมข้อมูลเพื่อไปชี้แจงและรับฟังปัญหาของเอกชน เพราะที่ผ่านมามีการโหมกระแสอย่างหนัก ทำให้เห็นว่าการแก้ไขปัญหาค่าเงินบาทแข็งเกิดจากดอกเบี้ย ทำให้ดอกเบี้ยตกเป็นจำเลยของสังคม 
“ในความเป็นจริง ไม่มีเอกชนรายใดบ่นว่าดอกเบี้ยสูงเลย ผลกระทบจากค่าเงินบาทที่แข็งค่า หากเจาะเข้าไปดูในรายละเอียด จะมีอุตสาหกรรมที่ได้รับผลกระทบหนัก คือ สินค้าเกษตร จิวเวลรี่ และเฟอร์นิเจอร์ ส่วนกลุ่มอื่นกระทบตรงที่มีกำไรลดลงจากเดิม เมื่อนำเงินตราต่างประเทศมาแลกเป็น|เงินบาท” นายประสาร กล่าว
นายประสาร กล่าวต่อไปว่า ธปท.กำลังดูผลกระทบกับเอกชน และจะต้องหาทางช่วยเหลือ ขณะนี้ได้หารือกับธนาคารพาณิชย์ และบรรษัทประกันสินเชื่ออุตสาหกรรมขนาดย่อม (บสย.) ให้ช่วยเหลือเป็นรายกลุ่ม ซึ่ง ธปท.คงไม่สามารถไปให้เงินกู้ดอกเบี้ยต่ำ (ซอฟต์โลน) ได้ 
ทั้งนี้ การที่เงินบาทแข็งค่ามีทั้งคนได้และเสีย เงินบาทแข็งทำให้ประเทศไทยนำเข้าน้ำมันได้ในราคาที่ถูกลง อำนาจการซื้อของคนไทยเพิ่มมากขึ้นเมื่อเทียบกับชาวโลก ธุรกิจของไทยออกไปซื้อสินทรัพย์ต่างประเทศได้ในราคาถูก และเศรษฐกิจไทยมีความเข้มแข็งขึ้น
ผู้ว่าการ ธปท. ระบุว่า การที่ประเทศคู่ค้าของไทยมีเศรษฐกิจชะลอตัวลง มีผลต่อการส่งออกมากกว่าเงินบาทแข็งค่า ในการหารือวันนี้ ธปท.สามารถที่จะอธิบายได้ว่าจะทำอย่างไร 
นายวราเทพ รัตนากร รมต.ประจำสำนักนายกฯ กล่าวว่า การประชุมระหว่าง กนง. รัฐบาลและเอกชน เป็นการแลกเปลี่ยนความคิดเห็น ไม่ใช่การแทรกแซง ธปท.